LIETUVOS RESPUBLIKOS ŽEMĖS ŪKIO MINISTRO

Į S A K Y M A S

DĖL ŽEMĖS ŪKIO MINISTRO 2007 m. LIEPOS 11 d. ĮSAKYMO Nr. 3D-330 „DĖL DIDŽIAUSIŲJŲ ĮKAINIŲ TINKAMOMS FINANSUOTI IŠLAIDOMS PAGAL LIETUVOS KAIMO PLĖTROS 2007–2013 METŲ PROGRAMOS PRIEMONES NUSTATYMO METODIKOS PATVIRTINIMO“ PAKEITIMO

2009 m. spalio 16 d. Nr. 3D-772

Vilnius

P a k e i č i u Lietuvos Respublikos žemės ūkio ministro 2007 m. liepos 11 d. įsakymą Nr. 3D-330 „Dėl Didžiausiųjų įkainių tinkamoms finansuoti išlaidoms pagal Lietuvos kaimo plėtros 2007–2013 metų programos priemones nustatymo metodikos patvirtinimo“ pakeitimo“ (Žin., 2007, Nr. 78-3158; 2008, Nr. 122-4638; 2009, Nr. 14-559):

1. Išdėstau antraštę taip:

„Dėl tinkamų finansuoti išlaidų pagal Lietuvos kaimo plėtros 2007–2013 metų programos priemones didžiausiųjų įkainių nustatymo metodikos patvirtinimo“.

2. Nurodytuoju įsakymu patvirtintoje Tinkamų finansuoti išlaidų pagal Lietuvos kaimo plėtros 2007–2013 metų programos priemones didžiausiųjų įkainių nustatymo metodikoje:

2.1. Išdėstau 1 punktą taip:

„1. Tinkamų finansuoti išlaidų pagal Lietuvos kaimo plėtros 2007–2013 metų programos priemones didžiausiųjų įkainių nustatymo metodika (toliau – Metodika) reglamentuoja žemės ūkio paskirties žemės, žemės ūkio paskirties statinių ar statinių kaimo vietovėse, kaimo ekonomikos įvairinimą, žemės ūkio technikos, pagrindinės kompiuterinės įrangos, programinės įrangos, biologinio turto ir asmenų, užsiimančių žemės ir miškų ūkio veikla, konsultavimo, mokymo, seminarų, lauko dienų organizavimo didžiausiuosius įkainius ir jų nustatymo tvarką pagal Lietuvos kaimo plėtros 2007–2013 metų programos priemonių numatytas tinkamų finansuoti išlaidų grupes.“

2.2. Papildau 3 punktą šia nauja penktąja pastraipa (ankstesniąsias penktąją–aštuntąją pastraipas atitinkamai laikau šeštąja–devintąja pastraipomis):

„Statiniai – statybos darbais, naudojant statybos produktus, sukurti, tvirtai su žeme sujungti pastatai ir inžineriniai statiniai ar mišrios rūšies statiniai (su inžineriniais statiniais sujungti pastatai), taip pat statinių priestatai, antstatai ir jų dalys, įrenginių, technologinių inžinerinių sistemų ir statinio inžinerinių sistemų statybinės konstrukcijos, statomi žemės ūkio veiklai vystyti (žemės ūkio paskirties statiniai) arba kaimo ekonomikos įvairinimui kaimo vietovėse.“

2.3. Papildau šiuo 41 punktu:

„41. Statinių didžiausiesiems įkainiams nustatyti naudojami valstybinių sertifikuotų bendrovių parengtų ir statybos darbų kainų, medžiagų bei mechanizmų normatyvų rinkinių duomenys. Nesudėtingų (tarp jų laikinų) statinių didžiausiems įkainiams nustatyti gali būti naudojama apklausos būdu iš Lietuvos įmonių, gaminančių ir (ar) prekiaujančių tokios paskirties statiniais, surinkta informacija apie jų rinkos kainas.“

2.4. Papildau III skyrių šiuo 151 punktu:

„151. Statinių didžiausieji įkainiai (4 priedas) apskaičiuojami kaip statinių statybos darbų ir statybos produktų (medžiagų) rinkos kainų vidurkis, pritaikius statinių funkcinės paskirties (statinių tipų) grupavimo metodą bei atsižvelgiant į statybos rūšis. Šiame punkte nurodyti didžiausieji įkainiai gali būti netaikomi, jeigu pareiškėjas arba paramos gavėjas vadovaujasi Projekto vykdytojo, pretenduojančio gauti paramą iš Europos žemės ūkio fondo kaimo plėtrai pagal Lietuvos kaimo plėtros 2007–2013 metų programos priemones, prekių, paslaugų ar darbų pirkimo taisyklių, patvirtintų Lietuvos Respublikos žemės ūkio ministro 2007 m. balandžio 5 d. įsakymu Nr. 3D-150 (Žin., 2007, Nr. 41-1559; 2009, Nr. 21-835), nuostatomis“.

2.5. Papildau IV skyrių šiuo 201 punktu:

„201. Statinių didžiausiuosius įkainius atnaujina Lietuvos agrarinės ekonomikos institutas prie Lietuvos Respublikos žemės ūkio ministerijos kartą per metus prieš pirmąjį tais metais paraiškų surinkimo etapą, vadovaujantis 41 punkto nuostatomis.“

2.6. Išbraukiu 21 punkte žodžius „patvirtintos Lietuvos Respublikos žemės ūkio ministro 2007 m. balandžio 5 d. įsakymu Nr. 3D-150 (Žin., 2007, Nr. 41-1559)“.

2.7. Papildau šiuo 4 priedu (pridedama).

Žemės ūkio ministras	Kazys Starkevičius

Tinkamų finansuoti išlaidų pagal

Lietuvos kaimo plėtros 2007–2013 metų

programos priemones didžiausiųjų

įkainių nustatymo metodikos

4 priedas

ŽEMĖS ŪKIO PASKIRTIES STATINIŲ, STATINIŲ KAIMO VIETOVĖSE, SKIRTŲ KAIMO EKONOMIKOS ĮVAIRINIMUI, IR KITŲ STATINIŲ DIDŽIAUSIEJI ĮKAINIAI

Statinių grupės pagal statybos techninį reglamentą STR 1.01.08	Eil. Nr.	Statinių funkciniai tipai	Matavimo vienetas	Galimos normatyvų reikšmės

Nauja statyba (be PVM)	Rekonstrukcija (be PVM)
Kitos (fermų) paskirties pastatai	1	Pastatai, kuriuose laikomi gyvuliai ir paukščiai: kiaulidės, karvidės, arklidės, veršidės, paukštidės.	1 m3 kaina Lt	257	197
Kitos (šiltnamių) paskirties pastatai	2	Šildomas šiltnamis.	1 m3 kaina Lt	156	125

3	Nešildomas šiltnamis.	1 m3 kaina Lt	133	106
Paslaugų paskirties pastatai	4	Pastatai, skirti paslaugoms (iš jų buities) teikti: grožio salonai, skalbyklos, autoservisai, plovyklos, valgyklos.	1 m3 kaina Lt	675	505
Sandėliavimo paskirties pastatai	5	Pastatai, kurių tiesioginė paskirtis – ką nors laikyti (sandėliuoti).	1 m3 kaina Lt	258	208
Vidaus keliai	6	Juridinių ir (ar) fizinių asmenų reikmėms naudojami keliai (miškų, saugomų teritorijų, privažiavimo prie hidrotechninių statinių ir įrenginių).	1 m2 kaina Lt	44	24
Tvenkiniai	7	Upės vagoje arba žemės paviršiaus įdauboje, iškasoje, pylimų apsuptame plote įrengti vandens telkiniai.	1 m3 kaina Lt	11	8
Kitos paskirties statiniai	8	Siloso tranšėjos.	1 m3 kaina Lt	171	128

9	Mėšlo saugyklos (surenkamojo gelžbetonio sienos).	1 m3 kaina Lt	147	110

10	Mėšlo saugyklos (lakštinio metalo sienų konstrukcija).	1 m3 kaina Lt	75	56

11	Srutų surinktuvai (rezervuarai).	1 m3 kaina Lt	1336	1002

12	Mėšlo lagūnos.	1 m2 kaina Lt	70	52
Žemės ūkio paskirties inžineriniai statiniai	13	Stacionarios grūdų džiovyklos (be grūdų transportavimo ir valymo įrenginių) (II nesudėtingų statinių grupė: aukštis iki 14 m, užimamas plotas iki 40 m2).	1 kW galios kaina Lt	200	–

14	Grūdų valomosios.	1 t/val. kaina Lt	1700	–
Grūdų transportavimo įrenginiai: norijos (pagal našumą)

15	< 12 m	1 t/val. kaina Lt	310	–

16	12–21 m	1 t/val. kaina Lt	500	–

17	? 21 m	1 t/val. kaina Lt	650	–

Grūdų transporteriai: grandikliniai (pagal našumą)

18	< 12 m	1 t/val. kaina Lt	260	–

19	12 – 21 m	1 t/val. kaina Lt	380	–

20	21,1 – 31 m	1 t/val. kaina Lt	500	–

21	? 31 m	1 t/val. kaina Lt	550	–

Grūdų transporteriai: sraigtiniai (pagal našumą)

22	< 12 m	1 t/val. kaina Lt	275	–

23	? 12 m	1 t/val. kaina Lt	500	–

Grūdų sandėliavimo bokštai (pagal našumą)

24	Plokščiadugniai (I nesudėtingų statinių grupė: aukštis iki 9 m, užimamas plotas iki 80 m2)	1 m3 kaina Lt	100	–

25	Plokščiadugniai (II nesudėtingų statinių grupė: aukštis 9–14 m, užimamas plotas 80–200 m2)	1 m3 kaina Lt	80	–

26	Konusiniu dugnu	1 m3 kaina Lt	300	–

_________________